Misrning bosh sud-tibbiyot eksperti Hisham Abdulhamid 19 may kuni O‘rta Yer dengizi hududida halokatga uchragan EgyptAir aviakompaniyasiga tegishli samolyot bortdagi portlash tufayli qulaganini isbotlovchi dalillar topilgani haqidagi ma’lumotni inkor etdi. "Bugun shu haqda tarqatilgan xabarlarning barchasi yolg‘on va bu xabarlar sud-tibbiyot ekspertizalari natijalariga asoslanmagan", deya uning so‘zlarini keltiradi MENA agentligi. Bundan oldinroq, AP agentligi EgyptAir samolyotidan topilgan qoldiqlar tahlili portlash bo‘lganini ko‘rsatayotgani haqida xabar bergandi. Eslatib o‘tamiz, MS804 reysi bilan Parijdan Qohiraga uchayotgan EgyptAir aviakompaniyasining Airbus A320 samolyoti 19 may tongida O‘rta Yer dengizi ustida radarlardan g‘oyib bo‘lgan edi. Uning bortida 66 kishi bo‘lgan. Keyinroq dengizdan samolyot bo‘laklari topildi.